text: Festaber gav politiet en travl nat
  26 december 2017 kl. 05.48
  Diskoteker og barer var godt fyldt op i Syd- og Sønderjylland i nat. Det gav politiet noget at se til natten igennem.
  25. december har tradition for at være dagen, hvor hyggen i familiens skød bliver afløst af drinks, dansetrin og dørmænd. I år var ingen undtagelse, og både politikredsen i Sydøstjylland og Syd- og Sønderjylland melder om en travl nat.
  - Der var rigtig meget gang i den, men det var, som vi havde forventet, siger vagtchefen fra Sydøstjyllands Politi til TV SYD.
  Politiet har haft de sædvanlige opgaver, indtagelsen af alkohol medfører.
  - Der var de typiske fuldemandsslagsmål og uro i gaderne, men intet alvorligt, lyder det fra Sydøstjyllands Politi.
  Et par unge mænd måtte dog en tur på politigården for at køle af, skriver Syd- og Sønderjyllands Politi på Twitter.
  Det har været en travl nat i Syd- og Sønderjyllands politikreds, der har været præget af kraftig spiritusindtagelse og dermed følgende gadeuorden, fornærmelig optræden og lignende. Et par unge mænd måtte i den forbindelse til afkøling på politigården. Vagtchefen #politidk
  
  